text: Boldsen gør comeback i Makedonien
  22 marts 2014 kl. 12.00
  KIF Kolding København profilen Joachim Boldsen bliver klar til kamp mod makedonske HC Metalurg
  KIF Kolding Københavns forsvarsspecialist Joachim Boldsen har de seneste uger døjet med knæproblemer. Det har holdt den tidligere landsholdspiller på tribunen siden pokalsemifinalen mod HC Midtjylland for 14 dage siden.
  Men Boldsen regner med at være klar til 1/8-finalen i Champions League, som KIF Kolding spiller i morgen ude mod makedonske HC Metalurg.
  - Jeg tager med til Makedonien for at spille kampen på søndag. Jeg mærker ikke rigtig så meget til min skade, så vi håber, at jeg skal være med i alle 60 minutter i Makedonien, for der bliver brug for alle mand dernede, siger Joachim Boldsen til klubbens hjemmeside.
  Med to sejre ud af to mulige har KIF Kolding København fået en fornem opladning til den vigtige Champions League-kamp
  - Det bliver uden tvivl en mega svær kamp, og vi bliver virkelig testet til det yderste. Publikummet på deres hjemmebane er et kæmpe boost for dem, ligesom det er for os, når vi spiller hjemme.
  Kampen mellem HC Metalurg og KIF Kolding København spilles søndag klokken 16.55.
  